Kuen 1
Kuën ji̱ I-thɛ-rɛl in nhiam
1
Cu Kuoth Nhial ruac kɛ Muthɛ rɛy dɔaar Thi-nay kɛ cäŋ in jio̱liɛn kä pay in rɛwdɛ kä ruɔ̱n in rɛwdɛ, mëë pay ji̱ I-thɛ-rɛl jiɛɛn kä I-jëp thok kɛmɛkä ro̱mä kɛ Kuoth Nhial, lar ɛ jɛ i̱, 
2
“Kuɛn ji̱ I-thɛ-rɛl diaal kɛ thuk duëlikiɛn kɛnɛ gua̱nikiɛn, nikɛ pek ciöötni, wutni. 
3
A känɛ ni kä nɛy tin tekɛ run ti jiɛɛn da̱ŋ rɛw a wä nhial, wutni tin lua̱ŋkɛ ko̱r kä ji̱ I-thɛ-rɛl diaal, bia kɛ kuɛn yɛnɛ Ä-ron thok duël ɔ go̱lädɛ. 
4
Kä bi thok duëël ɔ te ram mi luäk ji̱, kä ɛn ram ɛmɔ ba kuäär thok duëëliɛn. 
5
Ti̱ti̱ kɛ kɛn ciööt wutni tin ba ji̱ luäk. Dhɔr Rɛ-u-ben, Ɛli-dhur gat Cɛ-de-ur. 
6
Dhɔr Cim-on Cɛ-lu-mi-el gat Dhu-ri-ca-day. 
7
Dhɔr Juda ɛ Na-con gat A-mi-na-dab. 
8
Dhɔr Yi-tha-kar ɛ Nɛ-tan-el gat Dhu-ar. 
9
Dhɔr Dhɛ-bu-lun ɛ Ɛli-ab gat Ɣe-lon. 
10
Kä gaat Jo-thɛp kä Ɛ-pa-rim ɛ Ɛli-cama gat A-mi-ɣud, kä Ma-na-thɛ ɛ Gam-li-el gat Pɛ-daa-dhur. 
11
Kä dhɔr Ben-ya-min ɛ Ä-bi-dan gat Gid-oni. 
12
Dhɔr Daan, ɛ A-ɣi-ɛ-dhɛr gat A-mi-ca-day. 
13
Dhɔr A-cɛr ɛ Pag-i-el gat Ɔk-ran. 
14
Dhɔr Gad ɛ Ɛl-ya-thap gat Dɛ-u-el. 
15
Dhɔr Nap-ta-li ɛ Ä-ɣi-ra gat E-nan.” 
16
Ti̱ti̱ kɛ kɛn nɛy tëë ca kuany rɛy dolä tin la bööth thukni duëli gua̱ni, kä kua̱r thok duëël ji̱ I-thɛ-rɛl.
17
Cu Muthɛ kɛnɛ Ä-ron nɛy tin ca ciöötkiɛn lat cɔl, 
18
kä kɛ cäŋ in jio̱l kä pay in rɛwdɛ, cukɛ nɛy diaal tin ca ciöötkiɛn gɔ̱r thukni duëli duɔl guäth kɛl, thok duëël ɔ kɛ pek nɛɛni tin ca kuɛn a känɛ ni kä nɛy tin tekɛ run ti jiɛɛn da̱ŋ rɛw ɛ wä nhial, ram ɔ kɛ ramɔ. 
19
Cu Muthɛ ciöötkiɛn gɔ̱r ce̱tnikɛ mëë ci Kuoth Nhial ɛ la̱t jɛ däärdɔaar Thi-nay.
20
Kä kuay Rɛ-u-ben gat A-mi-ɣud in nhiam, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r. Thukni duëli gua̱ni, nikɛ dho̱rkiɛn, ramɔ nikɛ ciötdɛ. 
21
Cu pek kuayni Rɛ-u-ben a nɛy ti bathdɔɔri ti jiɛɛn ŋuaan wi̱cdɛ bäkɛl wi̱cdɛ kur dhieec.
22
Kä kuay Cim-on, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thuk duëli gua̱ni nikɛ dho̱rkiɛn, ram ɔ nikɛ ciötdɛ. 
23
Cu pek kuayni Cim-on a nɛy ti bathdɔɔri ti jiɛɛn dhieec wi̱cdɛ bäŋuan wi̱cdɛ kur diɔ̱k.
24
Kä kuay Gad, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ramɔ nikɛ ciötdɛ. 
25
Cu kuay Gad a nɛy ti bathdɔɔri ti jiɛɛn ŋuaan wi̱cdɛ dhieec wi̱cdɛ kur bäkɛl wi̱cdɛ jiɛɛn dhieec.
26
Kä kuay Juda, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn ram ɔ nikɛ ciötdɛ. 
27
Cu kuay Juda a nɛy ti bathdɔɔri ti jiɛɛn bärɔw wi̱cdɛ ŋuaan wi̱cdɛ kur bäkɛl.
28
Kä kuay Yi-tha-kar, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ram ɔ nikɛ ciötdɛ. 
29
Cu kuay Yi-tha-kar a nɛy ti bathdɔɔri ti jiɛɛn dhieec wi̱cdɛ ŋuaan wi̱cdɛ kur ŋuaan.
30
Kä kuay Dhɛ-bu-lun, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ram ɔ nikɛ ciötdɛ. 
31
Cu kuay Dhɛ-bu-lun a nɛy ti bathdɔɔri ti jiɛɛn dhieec wi̱cdɛ bärɔw wi̱cdɛ kur ŋuaan.
32
Kä kuay Jo-thɛp cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ram ɔ nikɛ ciötdɛ. 
33
Cu kuay Jo-thɛp a nɛy ti bathdɔɔri ti jiɛɛn ŋuaan wi̱cdɛ kur dhieec.
34
Kä kuay Ma-na-thɛ, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ram ɔ nikɛ ciötdɛ. 
35
Cu kuay Ma-na-thɛ a nɛy ti bathdɔɔri ti jiɛɛn diɔ̱k wi̱cdɛ rɛw wi̱cdɛ kur rɛw.
36
Kä kuay Ben-ya-min, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thuk duëli gua̱ni nikɛ dho̱rkiɛn, ram ɔ nikɛ ciötdɛ. 
37
Cu kuay Ben-ya-min a nɛy ti bathdɔɔri ti jiɛɛn bäkɛl wi̱cdɛ rɛw wi̱cdɛ kur ŋuaan.
38
Kä kuay Daan, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn, ram ɔ nikɛ ciötdɛ. 
39
Cu kuay Daan a nɛy ti bathdɔɔri ti jiɛɛn bäkɛl wi̱cdɛ rɛw wi̱cdɛ kur bärɔw.
40
Kä kuay A-cɛr, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thukni duëli gua̱ni nikɛ dho̱rkiɛn ram ɔ nikɛ ciötdɛ. 
41
Cu kuay A-cɛr a nɛy ti bathdɔɔri ti jiɛɛn ŋuaan wi̱cdɛ kɛl wi̱cdɛ kur dhieec.
42
Kä kuay Nap-ta-li, cua wutni diaal tin ci runkiɛn cop kä jiɛɛn da̱ŋ rɛw a wä nhial kä lua̱ŋkɛ ko̱r gɔ̱r, thuk duëli gua̱ni nikɛ dho̱rkiɛn, ram ɔ nikɛ ciötdɛ. 
43
Cu kuay Nap-ta-li a nɛy ti bathdɔɔri ti jiɛɛn dhieec wi̱cdɛ diɔ̱k wi̱cdɛ kur ŋuaan.
44
Ti̱ti̱ kɛ kɛn nɛy tëë ci Muthɛ kɛ kuɛn kɛnɛ Ä-ron, tëë lua̱k kɛ ɛ bööth thuk duëli ji̱ I-thɛ-rɛl da̱ŋ wäl rɛw. 
45
Inɔ cu wutni ji̱ I-thɛ-rɛl diaal tëë ca kuɛn thukni duëli gua̱ni, tin ci runkiɛn cop kä jiɛɛn da̱ŋ rɛw kä lua̱ŋkɛ ko̱r, 
46
cu pekdiɛn diaal, a nɛy ti bathdɔɔri ti kur bäkɛl wi̱cdɛ diɔ̱k wi̱cdɛ kur dhieec wi̱cdɛ jiɛɛn dhieec.
47
Ɛ ni ɣöö /ka̱n kuay ji̱ Lii-bay kuɛn kɛ kɛ kɛɛl. 
48
Kɛ ɣöö ci Kuoth Nhial Muthɛ jiök i̱, 
49
“Ɛ ni ji̱ Lii-bay kärɔ̱ /ca bi kuɛn tɔ̱ rɛy ji̱ I-thɛ-rɛl, 
50
ɛ ni ɣöö bi ji̱ Lii-bay ka̱m la̱t kɛmɛkädä kɛnɛ kuakɛ diaal, bikɛ jɛ kap kɛ kuakɛ kɛɛl, kä bikɛ jɛ tit, kä bikɛ pua̱t gëëknikɛ. 
51
Kä mi görkɛ wuɔ̱c kɛmɛkä, bi ji̱ Lii-bay ɛ ruɔ̱ɔ̱l kä mi görkɛ yiɛthdɛ piny, bi jɛ la̱t ni ji̱ Lii-bay mi wä radɔ̱diɛn ben thiekädɛ ba näk. 
52
Kä ji̱ I-thɛ-rɛl akɛ pua̱tkɛ wi̱i̱kiɛn kɛ thuk duëlikiɛn, thok duëël ɔ kɛ wecdɛ, ram ɔ kɛ dhɔrɛ. 
53
Bi pua̱t ni ji̱ Lii-bay gëëkni kɛmɛkä palä, inɔ dɔ̱ɔ̱ ci gak Kuɔth dëë ben kä duɔl ji̱ I-thɛ-rɛl. Kä bi ji̱ Lii-bay la̱tdiɛn a ti̱et kɛmɛkä palä.” 
54
Ti̱ti̱ kɛ tin ci ji̱ I-thɛ-rɛl kɛ la̱t nikɛ tëë diaal tëë ci Kuoth Nhial kɛ la̱t Muthɛ.
